MT Il-Ġurnal Uffiċjali tal-Unjoni Ewropea C 215/9

Appell ippreżentat fl-24 ta’ Mejju 2013 minn Henkel AG & Co. KGaA, Henkel France mis-sentenza mogħtija mill-Qorti Ġenerali (It-Tielet Awla) fis-7 ta’ Marzu 2013 fil-Kawża T-607/11, Henkel AG & Co. KGaA, Henkel France vs Il-Kummissjoni Ewropea

(Kawża C-283/13 P)

2013/C 215/12

Lingwa tal-kawża: l-Ingliż

Partijiet

Appellanti: Henkel AG & Co. KgaA u Henkel France (rappreżentant: F. Brunet u E. Paroche, avukati, E. Bitton, avukat)

Partijiet oħra fil-proċedura: Il-Kummissjoni Ewropea, Ir-Renju tad-Danimarka

Talbiet tal-appellanti

— tannulla d-digriet sa fejn dan jiddeċiedi li ma hemmx lok li tingħata deċiżjoni fuq kap tat-talbiet tar-rikors ippreżentat minn Henkel quddiem il-Qorti Ġenerali, intiż għall-annullament tad-deċiżjoni kkontestata (punt 1 tad-dispożittiv tad-digriet);

— tiddeċiedi li r-rikors ippreżentat minn Henkel quddiem il-Qorti Ġenerali ma huwiex mingħajr skop u li huwa ammissibbli, u tirrinvija l-kawża quddiem il-Qorti Ġenerali għal eżami mill-ġdid tal-fatti rilevanti;

— tannulla d-digriet sa fejn dan jikkundanna lil Henkel għall-ispejjeż tagħha stess kif ukoll għal dawk tal-Kummissjoni, inklużi dawk tal-proċeduri għal miżuri provviżorji fil-Kawża T-607/11 R (punt 4 tad-dispożittiv tad-digriet) u tikkundanna lill-Kummissjoni għall-ispejjeż ta’ din il-proċedura, kif ukoll dawk tal-proċedura quddiem il-Qorti Ġenerali.

Aggravji u argumenti prinċipali

Dan l-appell jistrieħ fuq erba’ aggravji, li permezz tagħhom ir-rikorrenti jikkontestaw id-deċiżjoni tal-Qorti Ġenerali li tgħid li huma ma għandhomx interess li jkomplu bir-rikors tagħhom quddiem il-Qorti Ġenerali kontra d-deċiżjoni kkontestata. Fil-fatt, il-Qorti Ġenerali ddeċidiet bi żball li d-deċiżjoni kkontestata ma kienx għad għandha skop wara d-deċiżjoni tal-ADLC li kkunsidrat li t-trażmissjoni tad-dokumenti ma kinitx neċessarja sabiex jiġi żgurat ir-rispett tad-drittijiet tad-difiża tar-rikorrenti u li dawn id-dokumenti ma kinux rilevanti għall-analiżi tal-kawża mressqa quddiemha.

Għal kuntrarju, l-appellanti jsostnu li huma għad għandhom interess ġuridiku leġittimu li jressqu proċeduri quddiem il-Qorti Ġenerali, minħabba l-fatt li għandhom bżonn jibbażaw ruħhom fuq id-dokumenti tal-proċedura Franċiża sabiex jippruvaw (i) li l-fatti ssanzjonati fil-Każ COMP/39.579 huma l-istess jew jixbhu ħafna lil dawk li huma s-suġġett ta’ azzjonijiet fil-kuntest tal-proċedura Franċiża, fatt li jaffettwa l-istatus tar-rikorrenti fir-rigward tal-klemenza fi Franza; u (ii) li l-insistenza ta’ Henkel sabiex tiġi awtorizzata tuża dawn id-dokumenti fil-proċedura Franċiża ma għandhiex tiġi kkunsidrata bħala nuqqas ta’ kooperazzjoni ta’ min qiegħed jitlob għall-klemenza li jiġġustifika tnaqqis tal-multa ta’ 25 % minflok ta’ 30 %, kif iddeċidiet l-ADLC, iżda għandha titqies bħala l-eżerċizzju ta’ dritt u interess leġittimu, jiġifieri l-eżerċizzju tad-drittijiet tad-difiża.

Dan l-appell jinvolvi erba’ aggravji:

— L-ewwel nett, il-Qorti Ġenerali żnaturat il-fatti meta ddeċidiet b’mod żbaljat li, wara d-deċiżjoni tal-ADLC, ma kienx hemm iktar stadji proċedurali li matulhom dawn id-dokumenti jistgħu jiġu eżaminati mill-ġdid, fl-ipoteżi fejn id-deċiżjoni kkontestata tkun annullata u fejn dawn id-dokumenti jkunu trażmessi lil ADLC;

— It-tieni nett, il-Qorti Ġenerali żnaturat il-fatti billi interpretat b’mod żbaljat l-għan reali tat-talba għat-trażmissjoni tad-dokumenti, meta hija ddeċidiet li l-għan ta’ din it-talba kien unikament li l-ADLC tkun tista’ teżamina d-dokumenti, filwaqt li l-għan prinċipali tagħha kien li tippermetti li Henkel teżerċita d-drittijiet tad-difiża tagħha billi tiddiskuti dawn id-dokumenti fil-kuntest tal-proċedura Franċiża;

— It-tielet nett, id-digriet huwa vvizzjat b’nuqqas ta’ motivazzjoni, minħabba li l-Qorti Ġenerali kkunsidrat li Henkel ma kellhiex interess ġuridiku mingħajr ma eżaminat mill-ġdid l-argumenti invokati minnha;

— Ir-raba’ nett, il-Qorti Ġenerali wettqet żball ta’ liġi meta naqset milli teżamina jekk Henkel kienx għad fadlilha interess ġuridiku li tipproċedi quddiem il-Qorti Ġenerali sabiex tiżgura li l-att illegali ma jirrepetix ruħu.

Għar-raġunijiet kollha preċedenti, l-appellanti jitolbu li l-Qorti tal-Ġustizzja jogħġobha tannulla d-digriet.